MT Il-Ġurnal Uffiċjali tal-Unjoni Ewropea C 100/15

Opinjoni tal-Kumitat Ekonomiku u Soċjali Ewropew dwar il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - It-tneħħija tal-ostakoli għall-investimenti transkonfinali permezz tal-fondi kapitali ta’ riskju

COM(2007) 853 finali

2009/C 100/03

Nhar il-21 ta’ Diċembru 2007, il-Kummissjoni Ewropea ddeċidiet, b’konformità mal-Artikolu 262 tat-Trattat li jistabbilixxi l-Komunità Ewropea, li tikkonsulta lill-Kumitat Ekonomiku u Soċjali Ewropew dwar

il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni It-tneħħija tal-ostakoli għall-investimenti transkonfinali permezz tal-fondi kapitali ta’ riskju

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar l-1 ta’ Ottubru 2008. Ir-rapporteur kien is-Sur MORGAN u l-korapporteur kien is-Sur DERRUINE.

Matul l-448 sessjoni plenarja tiegħu li nżammet fit-22 u t-23 ta’ Ottubru 2008 (seduta tat-22 ta’ Ottubru), il-Kumitat Ekonomiku u Soċjali Ewropew adotta din l-opinjoni b’unanimità.

1. Konklużjonijiet u Rakkomandazzjonijiet

1.1. Il-Komunikazzjoni mill-Kummissjoni tiġbor flimkien żewġ linji ta’ żvilupp importanti tal-Programm ta’ Liżbona. Linja minnhom tiffoka fuq il-formazzjoni u l-iżvilupp ta’ kumpaniji żgħar u innovattivi. Il-linja l-oħra tirrigwarda l-integrazzjoni tas-swieq kapitali tal-UE bħala mezz ta’ finanzjament għall-iżvilupp tal-impjiegi u tal-produttività. Il-katalizzaturgħall-konverġenza ta’ dawn iż-żewġ politiki huwa l-ħtieġa li tiġi żviluppata industrija pan-Ewropea tal-kapital ta’ riskju (KR).

1.2. Din il-Komunikazzjoni tirrappreżenta xogħol li għadu għaddej. Se tinħtieġ kooperazzjoni mill-qrib bejn l-Istati Membri, il-Kummissjoni Ewropea u l-industrija tal-KR sabiex jiġu implimentati l-miżuri li jmiss imfissra fil-paragrafu 3.6. Wara li jsir dan ix-xogħol, il-Kummissjoni se terġa’ tirrapporta fl-2009.

1.3. Id-disponibilità tal-kapital ta’ riskju mhijiex soluzzjoni universali. Il-KR jinteressahom it-transazzjonijiet il-kbar minħabba li t-transazzjonijiet iż-żgħar jistgħu jkunu impenjattivi daqs il-kbar. Konsegwentement, hemm tendenza li jinteressahom iktar li jipprovdu kapital għat-tkabbir ta’ kumpaniji li qegħdin jiżviluppaw milli fil-provvista ta’ kapital tal-bidu għan-negozji li għadhom jibdew. Peress li l-KR jkollhom x’jaqsmu ma’ kapital tal-bidu, kapital għan-negozji li għadhom jibdew u kapital għat-tkabbir, huma element importanti tal-istrateġija ta’ Liżbona u l-KESE jappoġġja din l-inizjattiva mill-Kummissjoni. Huwa importanti li jittejjeb l-aċċess għall-kapital ta’ riskju f’dawk l-Istati Membri fejn dan huwa inqas żviluppat.

1.4. Huwa essenzjali li l-KR ikunu kapaċi jillikwidaw l-investimenti tagħhom. Sabiex jagħmlu dan, iridu jsibu jew xerrej kummerċjali, jiġifieri kumpanija ikbar, jew inkella jbigħu l-kumpanija lil investituri permezz ta’ kwotazzjoni fil-borża. Jekk wieħed jagħti ħarsa lejn l-UE kollha kemm hi, isib il-problema li m’hemmx biżżejjed domanda għall-investiment f’kumpaniji żgħar u ġodda. Il-KESE jirrakkomanda li l-Istati Membri jużaw is-sistema fiskali biex joħolqu l-inċentivi sabiex individwi privati jinvestu fil-kumpaniji ż-żgħar. Imbagħad, dan jinkoraġġixxi l-iżvilupp ta’ swieq tal-ishma li fihom l-ishma ta’ kumpaniji żgħar ikunu jistgħu jiġu nnegozjati. Għalissa, l-uniċi swieq bħal dawn fl-UE huma s-Suq tal-Investiment Alternattiv (AIM) f’Londra u l-Entry Standard tad-Deutsche Börse,, għalkemm issa hemm inizjattiva ġdida mill-Euronext.

1.5. Minħabba li l-AIM jipprovdi t-transizzjoni ideali minn status mhux kwotat għal wieħed kwotat, dan iwassal sabiex l-investiment tal-kapital ta’ riskju f’kumpaniji mhux kwotati jkun attraenti ħafna. L-AIM jipprovdi lill-kumpaniji tal-KR fir-Renju Unit bl-istrateġiji ta’ ħruġ li jkunu jeħtieġu. Xi ħaġa simili għall-AIM fi Stati Membri oħrajn tipprovdi skambju li permezz tiegħu jinġabar il-kapital għall-Intrapriżi ż-Żgħar u ta’ daqs Medju (IŻM) u jinħoloq suq għall-ishma tagħhom. Dan jista’ jkun fattur importanti għall-iżvilupp tal-kapital ta’ riskju fis-swieq tal-UE li s’issa għadhom ma ġewx żviluppati.

1.6. Għalkemm il-kapital ta’ riskju huwa bilfors iffukat fuq ħruġ fis-suq tal-ishma, m’għandniex nassumu li l-offerta fis-suq tal-kapital hija l-aħjar ħruġ għal kull kumpanija żgħira. Kumpaniji pubbliċi għandhom il-benefiċċju tal-kapital tal-ekwità u l-ishma tagħhom jipprovdu munita għall-akkwist, iżda mbagħad jitilfu ċerta libertà ta’ azzjoni, speċjalment fuq żmien twil, minħabba fl-eżiġenzi tas-suq. Għaldaqstant, il-kapital ta’ riskju ma joffrix mezz raġonevoli ’l quddiem għal kull kumpanija żgħira. Fejn SME li diġà għandha l-appoġġ tal-kapital ta’ riskju mhix adattata għall-offerta inizjali lill-pubbliku (IPO), il-kapital ta’ bdil (replacement capital) jista’ joffri alternattiva.

1.7. Il-kapital ta’ riskju mhux se jissodisfa d-domanda kollha għall-kapital għan-negozji li għadhom jibdew minħabba li l-kumpaniji tal-KR jinvestu biss b’mod selettiv f’negozji li jkunu jinsabu fi stadju bikri. Sabiex tinstab soluzzjoni għal dan in-nuqqas, il-provvedituri tal-kapital ta’ riskju ffinanzjati b’mod pubbliku jistgħu jaqdu r-rwol tagħhom iżda dan, imbagħad, xorta waħda jirriżulta f’nuqqas li tkun trid tinstab soluzzjoni għalih mill-familji u mill-ħbieb tal-intraprenditur u mill-business angels. Ir-rekwiżit li tiġi inkoraġġita l-provvista ta’ kapital għan-negozji li għadhom jibdew huwa t-tieni raġuni l-għaliex il-KESE jirrakkomanda lill-Kummissjoni u l-Istati Membri li jipprovdu inċentivi fiskali għall-investiment privat fin-negozji li għadhom jibdew.

1.8. Kif hemm imfisser fit-taqsima 2, (Definizzjonijiet), il-kapital ta’ riskju huwa teknikament sett sekondarju ta’ private equity. Il-KESE jisħaq li t-tneħħija tal-ostakoli għall-attivitajiet transkonfinali tal-KR m’għandhiex tiffaċilita, attivitajiet oħra ta’ private equity bħal-leveraged buy-outs mingħajr salvagwardji xierqa.

1.9. F’opinjoni preċedenti (1), il-KESE diġà stqarr it-tħassib tiegħu dwar it-theddida potenzjali għall-impjieg (li tinkludi l-kwalità tal-impjiegi) minn transazzjonijiet ta’ private equity. Huwa essenzjali li kwalunkwe transazzjoni ta’ dan it-tip issir fi ħdan il-qafas ta’ negozjati li ntlaħaq ftehim dwaru mal-imsieħba soċjali f’kull Stat Membru. B’hekk, il-KESE jitlob lill-Kummissjoni, fil-kuntest ta’ din l-inizjattiva tal-kapital ta’ riskju, sabiex tiżgura li d-djalogu soċjali jkompli jinxtered u li d-Direttiva dwar l-informazzjoni u l-konsultazzjoni tal-ħaddiema tapplika f’dawk il-każijiet. Barra minn hekk, il-KESE jħeġġeġ għal darb’oħra lill-Kummissjoni biex tressaq proposta biex taġġorna d-Direttiva dwar “id-Drittijiet Miksuba” b’tali mod li jiġu koperti wkoll it-trasferimenti ta’ impriżi li jirriżultaw mit-trasferiment tal-ishma (2).

1.10. Dan it-tħassib huwa tal-akbar importanza minħabba li l-iktar strateġija komuni ta’ ħruġ hija l-bejgħ tan-negozju lil korporazzjoni oħra, li jirrappreżenta 39 % mill-istrateġiji kollha ta’ ħruġ. It-tieni l-iktar strateġija komuni tal-ħruġ hija l-buy-out sekondarja (24 %). Dawn żdiedu fl-importanza tagħhom matul dan l-aħħar għaxar snin b’mod konsistenti mal-evidenza aneddotali (3).

2. Definizzjonijiet

2.1. Il-Komunikazzjoni mill-Kummissjoni hija appoġġjata minn Dokument ta’ Ħidma. Id-Dokument jinkludi glossarju estensiv. Dawn li ġejjin huma xi wħud mit-termini ewlenin fil-lingwaġġ tal-Kapital ta’ Riskju.

2.2. Hemm sitt formati ta’ investiment rikonoxxuti li ġeneralment jintużaw fl-industrija tal-KR:

— Il-kapital tal-bidu (seed capital) huwa finanzjament ipprovdut sabiex jiġi studjat, valutat u żviluppat kunċett inizjali.

— Il-kapital għan-negozji li għadhom jibdew (start-up capital) jiġi pprovdut lil kumpaniji għall-iżvilupp ta’ prodotti u għall-marketing inizjali.

— Il-kapital għat-tkabbir (expansion capital) jipprovdi l-finanzjament għall-iżvilupp ta’ kumpanija.

— Il-kapital ta’ bdil (replacement capital) jinvolvi x-xiri ta’ ishma f’kumpanija eżistenti minn investitur ta’ private equity jew azzjonist ieħor.

— Buy-out jinvolvi x-xiri tal-kumpanija kollha jew parti minnha mill-azzjonisti eżistenti. F’dal każ jista’ jkun li kumpanija tittieħed minn status kwotat għal wieħed mhux kwotat, jiġifieri ssir privata. F’management buy-out il-maniġers attwali jkunu x-xerrejja, is-soltu bl-appoġġ ta’ private equity jew kapital ta’ riskju.

2.3. Il-Kapital ta’ Riskju (venture capital) jiddeskrivi investiment f’kumpaniji mhux kwotati (jiġifieri kumpaniji mhux reġistrati fil-borża) minn kumpaniji tal-kapital ta’ riskju li, filwaqt li jaġixxu bħala prinċipal, jimmaniġġjaw fondi individwali, istituzzjonali jew interni. L-istadji ewlenin tal-finanzjament huma l-istadju bikri (li jkopri l-kapital tal-bidu u l-kapital għan-negozji li għadhom jibdew) u t-tkabbir. Għaldaqstant, il-kapital ta’ riskju huwa magħmul minn ishma professjonali ko-investiti mal-intraprenditur sabiex jiġi ffinanzjat l-istadju bikri jew għall-fini ta’ tkabbir ta’ impriża. L-istennija ta’ dħul ogħla mill-medja mill-investiment tikkumpensa għar-riskju għoli li jieħu l-investitur.

2.4. Definit b’mod strett, il-kapital ta’ riskju huwa sett sekondarju tal-Private Equity. Il-kumpaniji tal-private equity jistgħu jieħdu sehem f’attivitajiet tal-kapital ta’ riskjuż iżda l-ambitu tagħhom imur lil hinn mis-sett sekondarju li jinkludi l-provvista tal-kapital ta’ bdil u l-finanzjament tal-buy-outs. Il-KESE huwa mħasseb dwar l-impatt soċjali potenzjali ta’ dawn l-attivitajiet ta’ private equity.

2.5. Business angels huma individwi sinjuri li b’mod privat jinvestu direttament f’negozji ġodda li ma jkunux kwotati jew li qegħdin jikbru. Il-kapital tagħhom jista’ jikkomplementa l-industrija tal-kapital ta’ riskju billi jipprovdi finanzjament fl-istadju bikri.

2.6. Investituri istituzzjonali huma istituzzjonijiet finanzjarji bħal kumpaniji tal-assigurazzjoni, fondi tal-pensjonijiet, banek u kumpaniji tal-investiment li jiġbru flus imfaddla (normalment) minn investituri privati u mbagħad jinvestuhom fis-swieq finanzjarji. Dawn ikollhom assi sostanzjali u huma investituri ta’ esperjenza.

2.7. Pjazzament privat (private placement) huwa metodu ta’ bejgħ għal investimenti finanzjarji li jippermetti lix-xerrej jew lill-bejjiegħ li jikkonkludi transazzjoni soġġetta għal eżenzjoni minn ħafna mir-rekwiżiti statutarji, jew minn kollha kemm huma, li japplikaw f’każ ta’ offerta pubblika ta’ ishma. Sistemi ta’ pjazzament privat b’mod ġenerali jispeċifikaw il-kriterji għall-entitajiet li huma eliġibbli li jikkonkludu transazzjonijiet taħt dawn il-kundizzjonijiet. Din is-sistema tipikament tapplika għall-investimenti li jsiru minn investituri istituzzjonali (li, fihom infushom, huma infurmati sew) f’fondi mmaniġġjati minn kumpaniji tal-kapital ta’ riskju.

2.8. Ir-regola tal-persuna prudenti (prudent person rule) tippermetti li l-fondi tal-pensjonijiet jinkludu fondi ta’ investiment privat/tal-kapital ta’ riskju fil-portafoll tagħhom tal-investimenti, filwaqt li jirrispettaw il-profil ta’ riskju tal-klijenti tagħhom. Fi kliem ieħor, il-maniġer tal-pensjonijiet huwa obbligat li jinvesti għall-klijenti tiegħu daqs li kieku qiegħed jinvesti għalih innifsu. Dan jinvolvi diversifikazzjoni bil-għaqal tal-portafolli fejn jidħol il-kapital ta’ riskju.

3. Informazzjoni essenzjali tal-Komunikazzjoni mill-Kummissjoni

3.1. Skont data tal-Assoċjazzjoni Ewropea tal-Kapital ta’ Riskju u l-Private Equity (EVCA), il-kapital ta’ riskju jikkontribwixxi b’mod sinifikanti għall-ħolqien tal-impjiegi. Bejn l-2000 u l-2004, il-kumpaniji fl-UE li rċevew private equity u kapital ta’ riskju ħolqu miljun impjieg ġdid. ’Il fuq minn 60 % ta’ dawn l-impjiegi nħolqu minn kumpaniji appoġġjati mill-kapital ta’ riskju u l-impjiegi f’dawn il-kumpaniji żdiedu bi 30 % fis-sena. Barra minn hekk, kumpaniji innovattivi u orjentati lejn l-iżvilupp li jkunu appoġġjati mill-kapital ta’ riskju jonfqu medja ta’ 45 % mill-ispejjeż totali tagħhom fir-Riċerka u l-Iżvilupp. (Il-KESE jinsab imħasseb li l-Kummissjoni ma setatx issib sorsi indipendenti tad-data sabiex tivverifika din l-analiżi. Nikkummentaw fuq dan iktar fid-dettall fil-punti 4.10 u 4.11 hawn taħt).

3.2. Il-potenzjal tas-swieq tal-kapital ta’ riskju tal-UE mhux qiegħed jiġi sfruttat għalkollox u s-swieq ma jipprovdux biżżejjed kapital għall-IŻM innovattivi fl-istadji bikrija tal-iżvilupp tagħhom. In-nuqqas ta’ kultura ta’ investiment fl-ishma, problemi ta’ informazzjoni, suq frammentat, spejjeż għoljin, sinerġiji li ma jiġux sfruttati bejn il-kumpaniji u d-dinja akkademika huma xi wħud mir-raġunijiet ewlenin għal dan in-nuqqas tas-suq. Id-diverġenzi bejn il-politiki nazzjonali jwasslu għal frammentazzjoni sinifikanti tas-swieq li taffettwa ħażin kemm il-ġbir ta’ fondi kif ukoll l-investiment fl-UE.

3.3. Filwaqt li l-awtoritajiet pubbliċi jistgħu b’xi mod jew ieħor jappoġġjaw il-finanzjament tal-innovazzjoni, l-iskala tal-isfida globali tfisser li huwa biss l-investiment miżjud minn investituri privati li jista’ jipprovdi soluzzjoni fuq il-perijodu fit-tul. Għal dan il-għan, il-Kummissjoni u l-Istati Membri jridu jaġixxu sabiex itejbu l-kundizzjonijiet ta’ qafas għall-kapital ta’ riskju u waħda minn dawn il-kundizzjonijiet tinvolvi t-tneħħija ta’ ostakoli mhux ġustifikati għall-operazzjonijiet transkonfinali.

3.4. L-istrateġija għat-titjib tal-kundizzjonijiet transkonfinali tinvolvi moviment ħieles tal-kapital, kundizzjonijiet imtejba għall-ġbir ta’ fondi, titjib tal-qafas regolatorju, tnaqqis ta’ diskrepanzi fit-taxxa u li jsir progress rikonoxxut b’mod reċiproku.

3.5. Il-glossarju u r-rapport tal-grupp ta’ esperti li jakkumpanjaw il-Komunikazzjoni jinkludu analiżi tal-problemi u soluzzjonijiet possibbli (ara t-Tabella I).

Tabella I

Problema Soluzzjoni possibbli Ġbir u tqassim ta’ fondi (bejn investituri u fondi tal-KR) Standards nazzjonali differenti sabiex ikunu determinati investituri kwalifikati fil-private equity – KR (investituri istituzzjonali kontra dawk privati) Definizzjoni komuni tal-UE għal investitur kwalifikat (għal investituri istituzzjonali u dawk privati) Sistemi nazzjonali differenti dwar fejn jistgħu jinvestu investituri istituzzjonali (restrizzjonijiet speċifiċi għall-pajjiż) L-użu tar-regola tal-persuna prudenti (implimentazzjoni tar-regola tal-persuna prudenti kif definit fid-Direttiva 2003/41/KE dwar il-fondi tal-pensjonijiet) Diffikultajiet fil-marketing ta’ fondi ta’ investiment privat u tal-KR fi Stati Membri differenti minħabba approċċi nazzjonali differenti għal pjazzament privat/eżenzjonijiet minn regoli ta’ offerti pubbliċi Approċċ komuni tal-UE għall-“pjazzamenti privati” Newtralità tat-taxxa (bejn fondi tal-KR u l-pajjiż tal-investiment) Strutturi ta’ fondi kumplessi li jiddependu mill-pajjiżi ta’ residenza tal-investituri u mill-pajjiżi tal-kumpaniji li jsir investiment fihom (bil-għan li tiġi evitata t-tassazzjoni doppja) It-tassazzjoni tad-dħul kapitali fil-pajjiż ta’ residenza tal-investituri; trattament ugwali tal-investituri diretti u l-investituri tal-Private Equity; trattament ugwali tal-investituri diretti u l-investituri tal-Private Equity; Regoli u rekwiżiti differenti sabiex fondi ta’ investiment privat jibbenefikaw mit-trattati fiskali Trasparenza fiskali : lista ta’ strutturi ta’ fondi ta’ investiment privat b’rikonoxximent reċiproku (jew kriterji komuni għall-Istati Membri sabiex jiddeterminaw it-trasparenza fiskali); Newtralità fiskali : Fondi ta’ Private Equity li jkunu stabbiliti bħala kumpaniji b’responsabbiltà limitata (mhux trasparenti) għandhom jibbenefikaw minn trattati ta’ tassazzjoni doppja; rekwiżiti komuni għall-benefiċċju minn dawn it-trattati. Standards professjonali (għall-fondi tal-KR) Regoli lokali differenti għal valutazzjoni u rapportar (spejjeż miżjuda u nuqqas ta’ tqabbil) Inkoraġġiment tal-użu ta’ standards professjonali imposti mill-industrija stess (jiġifieri dawk tal-EVCA) Problemi fl-applikazzjoni tal-IFRS (standards internazzjonali għar-rapportar finanzjarju) għall-fondi ta’ EP: b’mod partikulari r-rekwiżit għall-konsolidazzjoni. Stabbiliment permanenti (għall-imsieħeb ġenerali jew għall-maniġer tal-fondi) Riskju tal-imsieħeb ġenerali (kumpanija tal-ġestjoni tal-KR) li jkollu stabbiliment permanenti fil-pajjiż tal-kumpaniji li jsir investiment fihom (li jirriżulta f’konsegwenzi ħżiena tat-taxxa) — Rikonoxximent reċiproku tal-kumpaniji ta’ ġestjoni; jew passaport għall-kumpaniji ta’ ġestjoni; — fuq il-perijodu fit-tul, “passaport” għal kumpanija ta’ ġestjoni

3.6. Bħala tweġiba għal dawn, il-Kummissjoni ressqet il-passi li jmiss u r-rakkomandazzjonijiet li ġejjin:

3.6.1. Sabiex ittejjeb il-ġbir tal-fondi u l-investiment transkonfinali, il-Kummissjoni se:

(a) tanalizza l-approċċi u l-ostakoli nazzjonali għall-pjazzament privat transkonfinali toħroġ rapport dwar il-possibbiltajiet għat-twaqqif ta’ sistema Ewropea għall-pjazzament privat fl-ewwel nofs tal-2008 (li issa għandu dewmien sat-tielet kwart tal-2008);

(b) tidentifika, flimkien ma’ esperti mill-Istati Membri, każijiet ta’ tassazzjoni doppja u ostakoli diretti oħrajn tat-taxxa għal investimenti transkonfinali tal-kapital ta’ riskju; il-grupp ta’ esperti se jirrapporta sa tmiem l-2008;

(c) tanalizza, billi tibbaża ruħha fuq dawn ir-rapporti, il-possibbiltajiet ta’ definizzjoni ta’ karatteristiċi komuni sabiex toqrob lejn qafas għall-kapital ta’ riskju fl-UE kollha;

(d) tistudja modi possibbli sabiex tgħin lill-Istati Membri fil-proċess ta’ rikonoxximent reċiproku.

3.6.2. Sabiex tnaqqas il-frammentazzjoni tas-swieq u ttejjeb il-kundizzjonijiet għall-ġbir ta’ fondi u l-investiment b’rabta mal-kapital ta’ riskju, il-Kummissjoni tistieden lill-Istati Membri sabiex:

(a) jestendu, fejn dan għadu mhuwiex il-każ, ir-“regola tal-persuna prudenti” għal tipi oħrajn ta’ investituri istituzzjonali, inklużi fondi ta’ pensjonijiet;

(b) joħolqu ftehim komuni tal-karatteristiċi ta’ fondi tal-kapital ta’ riskju u ta’ investituri kwalifikati u jqisu r-rikonoxximent reċiproku tal-oqfsa nazzjonali;

(c) jegħlbu l-ostakoli regolatorji u fiskali billi janalizzaw mill-ġdid il-leġiżlazzjoni eżistenti jew billi jadottaw liġijiet ġodda;

(d) jippermettu l-kooperazzjoni u livelli aċċettabbli b’mod reċiproku ta’ sorveljanza u trasparenza;

(e) iħeġġu l-iżvilupp ta’ clusters kompetittivi (simili għall-parkijiet tax-xjenza);

(f) jippromovu swieq likwidi ta’ ħruġ (liquid exit markets).

4. Kummenti ġenerali

4.1. Osservaturi esterni tal-industrija tal-kapital ta’ riskju għandhom it-tendenza li jiffukaw fuq il-KR bħala fornituri ta’ kapital tal-investiment filwaqt li l-KR infushom huma interessati li jiġbru l-fondi daqs kemm huma interessati li jinvestuhom. Konsegwentement, l-integrazzjoni tal-finanzjament tal-kapital ta’ riskju fl-UE għandha tiffaċilita kemm l-investimenti fil-fondi tal-KR kif ukoll il-flus żburżati minnhom.

4.2. Minħabba li l-industrija tal-kapital ta’ riskju tiddependi mid-dħul tajjeb għall-investituri tagħha, il-modus operandi huwa l-ġbir ta’ fond, l-investiment tal-fond u mbagħad fiż-żmien opportun issir likwidazzjoni tal-investimenti tal-fond sabiex jitwassal id-dħul mistenni lill-investituri tal-fond. Iċ-ċiklu ta’ kull fond tipikament ikun ta’ seba’ snin.

4.3. Huwa essenzjali li l-KR jkunu kapaċi jillikwidaw l-investimenti tagħhom. Sabiex jagħmlu dan, iridu jsibu jew xerrej kummerċjali, jiġifieri kumpanija ikbar, jew inkella jbigħu l-kumpanija lil xi investituri permezz ta’ kwotazzjoni fil-borża. Jekk wieħed jagħti ħarsa lejn l-UE kollha kemm hi, teżisti l-problema li m’hemmx biżżejjed domanda għall-investiment f’kumpaniji żgħar u ġodda. Il-KESE jirrakkomanda li l-Istati Membri jużaw is-sistema fiskali biex joħolqu l-inċentivi sabiex l-individwi privati jinvestu fil-kumpaniji ż-żgħar. Imbagħad, dan jinkoraġġixxi l-iżvilupp ta’ swieq tal-ishma li fihom l-ishma ta’ kumpaniji żgħar ikunu jistgħu jiġu nnegozjati. Għalissa, l-uniċi swieq bħal dawn fl-UE huma s-Suq tal-Investiment Alternattiv f’Londra u l-Entry Standard tal- Deutsche Börse, għalkemm issa hemm inizjattiva mill-Euronext.

4.4. Id-disponibilità tal-kapital ta’ riskju mhijiex soluzzjoni universali. Il-KR jinteressahom it-transazzjonijiet il-kbar minħabba li it-transazzjonijiet iż-żgħar jistgħu jkunu impenjrattivi daqs il-kbar. Konsegwentement, hemm tendenza li jinteressahom iktar li jipprovdu kapital għat-tkabbir ta’ kumpaniji li qegħdin jiżviluppaw milli li jipprovdu kapital tal-bidu għan-negozji li għadhom jibdew. Eżempju ta’ dan huwa 3I, il-kumpanija tal-kapital ta’ riskju fir-Renju Unit li ilha li ġiet stabbilita. Fi tmiem Marzu 2008 din ħabbret li kienet qed tirtira ruħha minn investimenti fi stadji bikrin – is-settur bl-agħar prestazzjoni mill-kollass tad-“dotcom bubble” fl-2000. L-esponiment tagħha għall-assi tal-kapital ta’ riskju kien diġà naqas b’mod sinifikanti, filwaqt li investimenti f’negozji li għadhom jibdew kienu jirrappreżentaw biss għaxra fil-mija tal-portafoll tagħha – tnaqqis bin-nofs mill-2000. 3I iddikjarat li kien hemm iktar valur f’finanzjament fi stadju iktar tard u li l-grupp se jiffoka fuq buy-outs, kapital għat-tkabbir u infrastruttura.

4.5. Il-kapital ta’ riskju mhux se jissodisfa d-domanda kollha għal kapital għan-negozji li għadhom jibdew minħabba li kumpaniji tal-KR jinvestu biss b’mod selettiv f’negozji li jkunu jinsabu fi stadju bikri. Sabiex tinstab soluzzjoni għal dan in-nuqqas, fornituri tal-kapital ta’ riskju ffinanzjati b’mod pubbliku jistgħu jaqdu r-rwol tagħhom iżda dan, imbagħad, xorta waħda jirriżulta f’nuqqas li tkun trid tinstab soluzzjoni għalih mill-familji u mill-ħbieb tal-intraprenditur u minn business angels. Ir-rekwiżit li titħeġġeġ il-provvista ta’ kapital għal negozji li għadhom jibdew huwa t-tieni raġuni l-għaliex il-KESE jirrakkomanda lill-Kummissjoni u lill-Istati Membri li jipprovdu inċentivi tat-taxxa għal investiment privat f’negozji li għadhom jibdew bħal dawk provduti mill-Enterprise Investment Scheme. F’din l-iskema, il-kapital investit jiġbed il-ħelsien mit-taxxa fuq id-dħul filwaqt li d-dħul mill-kapital huwa eżentat mit-taxxa. Dawn l-inċentivi fiskali jirrendu l-proporzjon tar-riskju u tal-kumpens b’mod pjuttost favorevoli għall-individwi privati li jinvestu f’kumpaniji li jkunu għadhom fi stadju bikri.

4.6. Fl-iskema tar-Renju Unit, inċentivi simili japplikaw għal investimenti minn individwi privati f’fondi ta’ investiment kollettiv li jirriskjaw f’kumpaniji żgħar u ġodda kwotati fis-suq tal-AIM. Dawn il-fondi huma magħrufin bħala Trusts tal-Kapital ta’ Riskju. L-investimenti jattiraw il-ħelsien mit-taxxa fuq id-dħul u l-kapital investit huwa eżentat kemm mit-taxxa fuq il-qligħ kapitali kif ukoll mit-taxxa fuq il-wirt.

4.7. Inċentivi simili japplikaw għall-individwi privati li jagħmlu investimenti diretti fi kwalunkwe kumpanija kkwotata fis-suq tal-AIM. L-eżistenza tas-suq tal-AIM u l-ħelsien mit-taxxa assoċjat miegħu taw spinta sinifikanti għall-formazzjoni ta’ kumpaniji fir-Renju Unit.

4.8. L-AIM jispeċjalizza f’offerti pubbliċi inizjali (IPOs) ta’ ishma f’kumpaniji żgħar u ġodda. Dan irendi l-investiment tal-kapital ta’ riskju f’kumpaniji mhux kwotati attraenti ħafna fir-Renju Unit minħabba li, permezz ta’ tali IPOs, l-AIM jipprovdi lill-kumpaniji tal-KR bl-istrateġiji ta’ ħruġ li jeħtieġu. L-iżvilupp ta’ faċilitajiet bħall-AIM fi Stati Membri oħrajn, li jagħtu servizz lil swieq jew ta’ pajjiż wieħed jew ta’ bosta pajjiżi, jipprovdi skambji li permezz tagħhom jinġabar kapital għall-IŻM u jinħoloq suq għall-ishma tagħhom. Dan jista’ jkun fattur importanti għall-iżvilupp tal-Kapital ta’ Riskju fis-swieq tal-UE li s’issa għadhom ma ġewx żviluppati.

4.9. Il-KESE huwa konxju ħafna li hemm bżonn li tinħoloq domanda għall-kapital ta’ riskju sabiex l-industrija tal-KR jkollha l-opportunità li tirnexxi. Dan min-naħa l-oħra jfisser li, għandu jkun hemm żieda fil-formazzjoni ta’ kumpaniji fl-UE kollha, flimkien ma’ żieda proporzjonata fl-intrapriżi u fl-innovazzjoni. Il-KESE qiegħed sempliċement jirreġistra dan it-tħassib. Din l-opinjoni m’għandhiex l-għan li tiddiskuti aspetti ta’ intrapriżi u innovazzjoni ħlief sabiex tirrepeti l-punt li jekk ikunu disponibbli inċentivi fiskali, ikun hemm żieda f’daqqa fil-formazzjoni ta’ kumpaniji żgħar.

4.10. Filwaqt li l-KESE jappoġġja l-proposti sabiex jiġu ffaċilitati l-attivitajiet transkonfinali tal-KR, jiddispjaċih li m’hemm l-ebda data affidabbli u imparzjali disponibbli bħala bażi għall-valutazzjoni tiegħu. Fil-fatt, studji indipendenti jissuġġerixxu kawtela f’dan il-kuntest minħabba li wieħed għandu jżomm f’moħħu n-nuqqas ta’ distinzjoni ċara bejn il-bidliet li jseħħu fl-impjiegi tal-kumpaniji appoġġjati mill-kapital ta’ riskju u f’kumpaniji appoġġjati minn forom oħra ta’ private equity (4).

4.11. F’opinjoni preċedenti (5), il-KESE diġà stqarr it-tħassib tiegħu dwar it-theddida potenzjali għall-impjieg (li tinkludi l-kwalità tal-impjiegi) minn transazzjonijiet ta’ private equity. Kumpaniji appoġġjati mill-private equity joħolqu madwar 10 % inqas f’termini ta’ impjiegi minn kumpaniji simili malli jsir il-buy-out (5 snin) (6).Barra min hekk, hemm bżonn li kwalunkew transazzjoni ta’ din it-tip issir fil-qafas tan-negozjazzjoni li jkun sar qbil dwaru mal-imsieħba soċjali f’kull Stat Membru. Konsegwentement, il-KESE jitlob lill-Kummissjoni, fil-kuntest ta’ din l-inizjattiva tal-kapital ta’ riskju, sabiex tiżgura li d-djalogu soċjali jkompli jinxtered fl-użu u li d-Direttiva dwar l-informazzjoni u l-konsultazzjoni tal-ħaddiema tapplika f’dawk il-każijiet. Barra minn hekk, il-KESE jħeġġeġ għal darb’oħra lill-Kummissjoni biex tressaq proposta biex taġġorna d-Direttiva dwar “id-Drittijiet Miksuba” b’tali mod li jiġu koperti wkoll it-trasferimenti ta’ impriżi li jirriżultaw mit-trasferiment tal-ishma (7).

5. Kummenti speċifiċi dwar il-proposti tal-Kummissjoni

5.1. Huwa importanti li jiġu żviluppati l-għodod statistiċi li jippermettu li tinħoloq stampa iktar ċara tal-industrija tal-hedge funds u tal-private equity kif ukoll tal-indikaturi relatati mal-gvernanza korporattiva, li huma soġġetti għall-armonizzazzjoni, talinqas fil-livell Ewropew (8).

Proposti tal-Kummissjoni għat-titjib tal-ġbir tal-fondi u tal-investiment transkonfinali.

5.2. Il-KESE jappoġġja bis-sħiħ it-twaqqif ta’ sistema Ewropea għall-Pjazzament Privat. Huwa rekwiżit fundamentali tal-kapital ta’ riskju transkonfinali.

5.3. L-ostakolu tat-tassazzjoni doppja jrid jitneħħa. Inkella, il-kapital ta’ riskju transkonfinali ma jirrendix biżżejjed profitt sabiex il-kumpaniji tal-KR jinvolvu ruħhom. Il-KESE jistenna b’interess ir-rapport mill-grupp ta’ ħidma mwaqqaf mill-Kummissjoni sabiex jikkunsidra l-kwistjonijiet fiskali.

5.4. Il-kunċett ta’ qafas għall-kapital ta’ riskju fl-Ewropa kollha huwa attraenti jekk jirriżulta fil-fatt li l-Istati Membri jaċċettaw kumpaniji tal-KR regolati minn Stati oħrajn. Dan se jgħin fil-ksib tar-rikonoxximent reċiproku u tal-iffaċilitar ta’ attivitajiet transkonfinali minn KR mingħajr burokrazija eċċessiva. Madankollu, filwaqt li jfakkar fl-importanza li l-politika fiskali tiġi kkoordinata iktar mill-qrib, il-Kumitat iqis neċessarju li jiġu stabbiliti rekwiżiti minimi li jikkonċernaw it-tassazzjoni tal-maniġers tal-fondi sabiex ikunu evitati d-dumping fiskali u l-ineffiċjenza ekonomika.

Proposti għal azzjonijiet mill-Istati Membri sabiex inaqqsu l-frammentazzjoni tas-suq u jtejbu l-kundizzjonijiet għall-ġbir u l-investiment ta’ fondi tal-kapital ta’ riskju

5.5. L-estensjoni tar-regola tal-Persuna Prudenti hija rekwiżit fundamentali għall-ġbir ta’ fondi minħabba li l-istituzzjonijiet ta’ investiment huma s-sors primarju tal-fondi. Huwa importanti li l-Istati Membri joħolqu oqfsa regolatorji li jiffaċilitaw il-parteċipazzjoni prudenti fil-fondi ta’ kapital riskjuż minn istituzzjonijiet ta’ investiment, speċjalment il-fondi tal-pensjonijiet.

5.6. Hemm bżonn ta’ kooperazzjoni bejn l-Istati Membri b’rabta max-xogħol li jirrigwarda r-regolamentazzjoni u r-rikonoxximent reċiproku sabiex ikun jista’ jsir progress f’dak li għandu x’jaqsam mal-inizjattivi tal-Kummissjoni.

5.7. L-idea ta’ clusters kompetittivi hija relatata ma’ politiki li jappoġġjaw l-intrapriżi u l-innovazzjoni. L-idea hija li l-clusters ta’ kumpaniji innovattivi jinbtu mill-universitajiet u jitpoġġew fiżikament ħdejhom. Dawn l-iżviluppi huma attraenti ħafna għall-KR.

5.8. Il-kwistjonijiet relatati mas-swieq likwidi ta’ ħruġ ġew diskussi fit-taqsima 4 hawn fuq.

Brussell, 22 ta’ Ottubru 2008. Il-President tal-Kumitat Ekonomiku u Soċjali Ewropew Mario SEPI

(1) ĠU C 10, 15.1.2008, p. 96.

(2) Direttiva 2001/23/KE tal-Kunsill tat-12 ta’ Marzu 2001 dwar is-salvagwardja tad-drittijiet ta’ l-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji – ĠU L 82, 22.3.2001, pp. 16-20. Mhux disponibbli bil-Malti.

(3) Globalisation of Alternative Investment: the global economic impact of private equity (p.viii), studju pubblikat mill-World Economic Forum, 2008.

(4) WEF, p. 43.

(5) ĠU C 10, 15.1.2008, p. 96.

(6) WEF, p. 54.

(7) Direttiva 2001/23/KE tal-Kunsill tat-12.3.2001 dwar is-salvagwardja tad-drittijiet ta’ l-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji. Mhux disponibbli bil-Malti. ĠU L 82, 22.3.2001, pp. 16-20.

(8) ĠU C 10, 15.1.2008, p. 96.